L-Assoċjazzjoni Medika Maltija (MAM) laqgħet il-miżuri li tħabbru lbieraħ filgħaxija li jidħlu fis-seħħ illum, u qalet li hi se ssegwi kif tevolvi s-sitwazzjoni tal-Covid-19 f'Malta mill-viċin. Hija ħeġġet lill-anzjani u lill-persuni medikament vulnerabbli biex jibqgħu d-dar u jkollhom kuntatt soċjali mill-inqas minħabba l-Covid-19. Dan qalitu fi stqarrija maħruġa dalgħodu b'reazzjoni għall-miżuri mħabbrin mill-Prim Ministru Robert Abela, mill-Ministru għas-Saħħa Chris Fearne u mis-Supretendent tas-Saħħa Pubblika Charmaine Gauci lbieraħ. B'dawn il-miżuri se jingħalqu l-iskejjel mit-Tnejn li ġej, u mil-lum se jingħalqu l-ħwienet mhux essenzjali, il-pools, il-gyms, u se jieqfu l-funzjonijiet reliġjużi. Dan kollu jibqa' fis-seħħ sal-11 t'April. Il-MAM ħeġġet lin-nies biex isegwu dawn il-miżuri. Hija laqgħet it-tisħiħ tal-infurzar biex in-nies jimxu ma' dawn il-miżuri u saħqet li l-infurzar għandu jibqa' jsir. X'inhuma l-miżuri Il-PM iħabbar miżuri ġodda fosthom għeluq tal-iskejjel u ħwienet Apparti hekk, il-MAM ikkummentat fuq il-vaċċin u wriet sodisfazzjon li hemm provvista regolari tal-vaċċin. L-assoċjazzjoni inkoraġġiet lill-awtoritajiet tas-saħħa biex ilaqqmu lin-nies li għandhom bejn 60 u 80 sena malajr kemm jista' jkun. Qalet ukoll li jkun ta' benefiċċju jekk ikun hemm iżjed trasparenza fuq it-tqassim tal-vaċċin, u jekk il-helpline għan-nies ta' bejn is-60 u t-80 sena jkun effiċjenti. Fuq il-miżuri ta' ġimgħa ilu Il-MAM tikkritika l-miżuri; "Is-swali ta' Mater Dei mhux se jibqgħu jlaħħqu" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_604b89d7b2074_rand.td-a-rec-img{text-align:left}.td_uid_3_604b89d7b2074_rand.td-a-rec-img img{margin:0 auto 0 0}